Աղջիկը ցերեկները սովորում էր բուհում, իսկ երեկոյան ժամերին մատուցողուհի էր աշխատում: Դեպքի օրը, կեսգիշերին մոտ, աշխատանքից տուն էր վերադառնում, երբ քայլերի ձայն լսեց: Ուշադրություն չդարձրեց` մտածելով, թե անցորդ է: Մինչդեռ հետևից եկողը ավազակ էր, որ հասնելով նրան` մի ձեռքով փակեց բերանը, մյուսով դանակը սեղմեց պարանոցին` պահանջելով ձայն չհանել: Հետո հորդորեց գնալ դպրոցի բակ, որտեղ, իբր, պիտի օգներ իրեն` թակեր պատուհանն ու կանչեր պահակին: Աղջիկը ենթարկվեց` միայն իրեն չվնասեին: Ապա փորձեց բջջայինից զանգահարել ու օգնություն կանչել, ինչը նկատեց ու կանխեց ավազակը: Համարձակ աղջիկն անգամ փորձեց դանակն իր պարանոցից հեռացնել ու փախչել, սակայն միայն վնասեց ձեռքը: Դպրոցի ամայի բակում հասկացավ, որ ոչ մի պահակի էլ չի կանչելու, ավելի վախեցավ և առաջարկեց մոտը եղած գումարը` իր մի քանի օրվա աշխատած 8 հազար դրամը, որն ավազակը անմիջապես գրպանեց ու հետաքրքրվեց` ով է նա, ծնողներն ովքեր են: Հավաստիանալով, որ նա տասնյոթ տարեկան է և ուսանող, որն ապրում է բարեկամի տանը` անցավ իր պիղծ ու անմարդկային արարքին: